廣廕亭詩
作者：陳士徽
朝代：宋

paragraphs: 唐翁靜者閉門飲水啜粥無知音，我能發爾一片冰清心。
巨風吹天振海浪如屋，此翁林中眠正熟。
中天渴烏吐火六合新開窯，此翁兩鬢秋颼颼。
小兒爛羊瓜果盡青紫，此翁臨水洗雙耳。
蜩蟾蛙蚓聒亂昕夕雷無聲，此翁宴坐觀黄庭。
編茅斵室大如斗，蒼雪絲絲翳窗牖。
忍饑學得西山夫，胸中有道癯不枯。
木榔始花赤已實，百畝沉沉如櫛密。
露結風高霜氣寒，潤如美竹馨如蘭。
翁居巷南我巷北，况有薇郎能主客。
書篚几杖皆清風，相看蔭我冰雪容。
瓊州歲月不可度，此境中州亦稀遇。
苦茗滿碗談興亡，日長歸來月滿堂。
明朝一舸崖州去，世事茫茫隔烟霧。
袖携毫楮覓扁題，鴻飛冥冥留爪泥。
爲書廣廕扁翁室，淡墨欹輕醉中筆。
乘醉更作廣廕詩，千載留與知音知。